b'\n_START_ARTICLE_\nVeliki strnad\n_START_SECTION_\nOpis\n_START_PARAGRAPH_\nSamec in samica velikega strnada imata podobno obarvano perje, kar je za strnade redkost. Na prvi pogled se spola med sabo te\xc5\xbeko lo\xc4\x8dita, saj je med njima edina ve\xc4\x8dja razlika to, da so samci okoli 20% ve\xc4\x8dji od samic. Gre za \xc4\x8dokatega, mo\xc4\x8dnega pti\xc4\x8da, ki v dol\xc5\xbeino meri med 16 in 19\xc2\xa0cm. Med sedenjem je videti skoraj brez vratu in brez beline na vrezanem repu. O\xc4\x8di so temne, li\xc4\x8dnice pa rumenkaste. Hrbet in zgornja stran peruti sta sivorjave barve, trebuh je belkast, boki in prsa ter spodnji del vratu so grahasti. Rep je rjave barve._NEWLINE_Veliki strnad navadno sedi v odprti krajini na elektri\xc4\x8dnih \xc5\xbeicah, steblikah in samotnih drevesih. Med letom na kratke razdalje ima spu\xc5\xa1\xc4\x8dene noge.. Hrani se s semeni, mladi\xc4\x8de pa hrani tudi z raznimi \xc5\xbeu\xc5\xbeelkami. V Sloveniji prezimuje redko, pa \xc5\xa1e to le v toplej\xc5\xa1ih primorskih dolinah.'